GBXแนะลงทุนทอง1,150 – 1,530 เหรียญ
โกลเบล็กแนะจับตาสถานการณ์ทองคำหากเก็งกำไรระยะสั้นให้ทยอยซื้อขายตามกรอบ1,150 – 1,530เหรียญต่อออนซ์
19 เม.ย. 2556

โกลเบล็กแนะจับตาสถานการณ์ทองคำหากเก็งกำไรระยะสั้นให้ทยอยซื้อขายตามกรอบ1,150 – 1,530เหรียญต่อออนซ์
นายทรงวุฒิ อภิรักษ์ขิต กรรมการผู้จัดการ บริษัท โกลเบล็ก โฮลดิ้งแมนเนจเม้นท์  หรือ GBX  เปิดเผยถึงกรณีที่ราคาทองคำปรับตัวลดลงในขณะนี้ว่า แนะนำกลยุทธ์การลงทุน  ให้นักลงทุนทยอยซื้อขายตามกรอบแนวรับแนวต้าน ที่1,150 - 1,530เหรียญสหรัฐ/ออนซ์ พร้อมทั้งให้ติดตามราคาทองคำในช่วงระหว่างวันอย่างต่อเนื่อง  เนื่องจากมองว่า ทิศทางราคาทองคำในขณะนี้เป็นช่วงขาลง และมีความผันผวนอย่างมาก โดยจะเห็นได้จากราคาทองคำในช่วงปีที่ผ่านมา ไม่เคยหลุดต่ำกว่า 1,530 เหรียญ/ออนซ์  ล่าสุดราคาทองคำปรับตัวลดลงมาแตะระดับ 1,386 เหรียญ/ออนซ์  ซึ่งราคาปรับตัวลดลงเฉลี่ย 9.4% หรือ 144เหรียญ/ออนซ์      นายทรงวุฒิ  กล่าวว่า  จากการผันผวนของทิศทางราคาทองคำในช่วงที่ผ่านมา ส่งผลให้กรอบการลงทุนทองคำในปีนี้เปลี่ยน ไป ทำให้ GBX ปรับกรอบแนวต้าน ในช่วง 3-6 เดือนนี้ ไว้ที่ 1,530 เหรียญ/ออนซ์  จากเดิมที่ให้ไว้ 1,750 เหรียญ/ออนซ์   ขณะที่กรอบแนวรับหากหลุด 1,300 เหรียญ/ออนซ์  กรอบแนวรับถัดไปจะอยู่ที่ 1,250เหรียญ/ออนซ์  ทั้งนี้ ราคาทองคำโลกปรับตัวลงอย่างรุนแรง ในคืนวันศุกร์ และ วันจันทร์ ที่ผ่านมา เกิดจากความกังวลเกี่ยวกับปัญหาหนี้สินของประเทศในกลุ่มยูโรโซน อาทิ ข่าวไซปรัสขายทองคำที่เป็นทุนสำรองระหว่างประเทศออกมาเพื่อระดมเงินกว่า 400 ล้านยูโร และความกังวลว่าประเทศอื่นๆที่มีขนาดใหญ่กว่าไซปรัส อาจจะขายทองออกมาอีก  รวมทั้งสหรัฐ อาจหยุดมาตรการกระตุ้นเศรษฐกิจภายในปลายปีนี้ 
หลังเจ้าหน้าที่เฟดมีความเห็นที่ขัดแย้งกันเรื่องระยะเวลาในการดำเนินมาตรการกระตุ้นเศรษฐกิจหรือ คิวอี โดยหลังจากราคาทองคำปรับตัวลงต่ำกว่าระดับราคา 1,527เหรียญ/ออนซ์   ซึ่งเป็นแนวรับระยะยาวที่สำคัญมาก ส่งผลให้มีคำสั่ง ตัดขาดทุน และ ตื่นตระหนกออกมาจำนวนมาก กดดันราคาทองคำทำ ให้ราคาทองคำปรับตัวลงอย่างรวดเร็ว นอกจากนี้ กองทุน SPDR ยังได้ขายลดสถานะออกมาเพิ่มเติมกว่า 46.63 ตัน ซึ่งบ่งชี้ว่านักลงทุนและกองทุนต่างๆ ได้มีการลดพอร์ตลงทุนในทองคำครั้งใหญ่ ทำให้ทองคำปรับตัวลงทำจุดต่ำสุดในรอบกว่า 2 ปี ที่ระดับราคา 1,321.35 เหรียญ/ออนซ์   เมื่อวันอังคารที่ 16 เม.ย.2556 หลังจากได้ทำจุดสูงสุดที่  1,920 เหรียญ/ออนซ์   ในวันที่ 6 ก.ย. 2554
อย่างไรก็ตาม มองกรอบราคาทองคำสิ้นสุดสัปดาห์นี้ ที่ 1,265 -1,425เหรียญ/ออนซ์   หรือ  17,250-19,500 บาท/บาททองคำ(อ้างอิงค่าเงินบาทที่แข็งมากในระดับ 28.75 บาท/เหรียญสหรัฐ) โดยแนะนำให้ทยอยขายหรือเปิดสถานะขายที่แนวต้าน  1,400-1,425 ดอลลาร์/ออนซ์   หรือ 19,150-19,500 บาท/บาททองคำ ซึ่งเป็นแนวต้านทางจิตวิทยาและเป็นระดับ 1 ใน 3 ของการปรับตัวลงตามวิธี Fibonacci โดยมีจุดซื้อกลับทำกำไรที่  1,340 เหรียญ/ออนซ์   หรือ 18,300 บาท/บาททองคำและ  1,320 เหรียญ/ออนซ์   หรือ 18,050 บาท/บาททองคำตามลำดับ สำหรับผู้ที่ทำการลงทุนเป็นราคาทองคำไทยควรป้องกันความเสี่ยงจากค่าเงินบาทที่แข็งค่าขึ้นอย่างต่อเนื่องโดย Short (ขาย) สัญญาซื้อขายเงินเหรียญสหรัฐล่วงหน้า โดยในสัปดาห์นี้มีแนวรับที่ประมาณ 28.50 บาท/เหรียญสหรัฐ และในช่วงสุดสัปดาห์จะมีการประชุมประเทศกลุ่มเศรษฐกิจสำคัญ20ประเทศหรือ จี20 และกองทุนการเงินระหว่างประเทศ(ไอเอ็มเอฟ)  ส่วนปัจจัยที่น่าติดตามในสัปดาห์หน้า ได้แก่ ยอดขายบ้านมือสองสหรัฐ (วันจันทร์), ดัชนีภาคการผลิตจีน HSBC และยอดขายบ้านใหม่สหรัฐ (วันอังคาร), ความเชื่อมั่นภาคธุรกิจเยอรมนีและคำสั่งซื้อสินค้าคงทน (วันพุธ), ผลผลิตมวลรวมอังกฤษและยอดผู้ขอรับสวัสดิการสหรัฐ (วันพฤหัสบดี) และผลผลิตมวลรวมสหรัฐฯ (วันศุกร์)